Иван Пейчев
Сама си намерила…

chitanka.info

Сама си намерила

тъмния път

и сама си вървяла по него.

Под хайдушки дървета

високи и стръмни си

тръгнала

в най-тъмния път

невървян.

Ти си светила

с менци и гривни

и с ясни очи.

Сама си научила

как в хайдушкия

кладенец

свети бавно небето,

светят менците,

дето капка вода не

проливат.

Светят ясните

жадни очи

дето капка сълза

не проливат.

Светят гривните

и косите ти

сплетени светят

и няма завръщане

от хайдушкия кладенец.

Смелите

и красивите

няма да се завърнат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.